ผู้ปกครองพาบุตรหลานมาซื้อหาหนังสือ มองว่าเป็นการส่งเสริมการอ่าน พร้อมให้การสนับสนุน
วันสุดท้ายของงานมหกรรมหนังสือระดับชาติ ครั้งที่ 27 ณ ศูนย์การประชุมแห่งชาติสิริกิติ์ ยังคงได้รับความสนใจจากผู้ที่รักการอ่านเป็นจำนวนมาก โดยโซนที่ได้รับความสนใจมากที่สุดเป็นโซนเกี่ยวกับการ์ตูนมังงะ นวนิยาย รวมถึงโซนของที่ระลึกจากผู้เขียนหนังสือ ยูทูบเบอร์ และดาราที่ชื่นชอบ ซึ่งครอบครัวภู่ตระกูล กล่าวว่า ไม่ได้มางานมหกรรมหนังสือฯ 2 ปี แล้ว นับตั้งแต่การแพร่ระบาดของโรคโควิด-19 มองว่างานมหกรรมหนังสือฯ เป็นการส่งเสริมการอ่านให้กับเยาวชน เป็นแหล่งรวมหนังสือจากหลากหลายสำนักพิมพ์มาให้เลือกและผู้ปกครองพร้อมที่จะสนับสนุนขณะที่นางนภัทร ลอยมา ผู้ปกครองจากจังหวัดนครราชสีมา ตั้งใจพาลูกสาวทั้ง 2 คน มางานมหกรรมหนังสือระดับชาติ เพราะลูกสาวร้องขออยากมาสัมผัสบรรยากาศงาน ที่มีหนังสือมากมายให้เลือกและยังมีส่วนลดให้ด้วย ซึ่งคุณตาคุณยายก็สนับสนุนเงินให้มาซื้อหนังสือ นอกจากหนังสือรูปแบบปกติแล้วยังมีรูปแบบหนังสือที่น่าสนใจคือ หนังสือเสียงที่นำเสนอผ่านแอปพลิเคชัน โดยมีการให้บริการแบบสตรีมมิงที่มีค่าใช้จ่ายรายเดือนเหมือน Netflix หรือ Spotify ที่เมื่อจ่ายค่าสมาชิกแล้วจะสามารถฟังหนังสือเสียงได้ไม่จำกัด คุณจิดาถา เจ้าหน้าที่ Storytel ผู้ให้บริการหนังสือเสียง เปิดเผยว่า ปัจจุบันมีหนังสือเสียงภาษาไทยในแอปพลิเคชันกว่า 10,000 เล่ม ภาษาอังกฤษมากกว่า 200,000 เล่ม และจะมีการอัพเดทเรื่อยๆ